作者:張籍
標題:和令狐尚書平泉東莊近居李僕射有寄十韻
內容:平地有清泉，伊南古寺邊。漲池閑繞屋，出野遍澆田。舊隱離多日，新鄰得幾年。探幽皆一絕，選勝又雙全。門靜山光別，園深竹影連。斜分採藥徑，直過釣魚船。雞犬還應識，雲霞頓覺鮮。追思應不遠，賞愛諒難偏。此處堪長往，遊人早共傳。各當恩寄重，歸臥恐無緣。